สหรัฐฯ เริ่มส่งนักการทูตกลับไปประจำยูเครนสัปดาห์นี้
US Secretary of State Antony Blinken and Defense Chief Lloyd Austin met with Ukrainian President Volodymyr Zelenskyy, Foreign Minister Dmytro Kuleba and Defense Minister Oleksii Reznikov in Kyiv on Sunday in the highest-level visit by an American delegation since Russia’s war on Ukraine started.
นักการทูตอเมริกันจะเริ่มกลับไปประจำที่เมืองลวิฟทางภาคตะวันตกของยูเครนก่อนเป็นแห่งแรก จากนั้นกลับเข้าไปประจำที่สถานทูตสหรัฐฯ ณ กรุงเคียฟเป็นลำดับต่อไป โดยกระบวนการนี้อาจใช้เวลานานหลายสัปดาห์ จากการเปิดเผยของรัฐมนตรีว่าการกระทรวงการต่างประเทศสหรัฐฯ โดยประธานาธิบดีโจ ไบเดน มีแผนเสนอชื่อ บริดเจ็ต บริงค์ เอกอัครราชทูตสหรัฐฯ ประจำสโลวะเกีย ให้ดำรงตำแหน่งเอกอัครราชทูตสหรัฐฯ ประจำยูเครนคนใหม่ด้วย เวลานี้ ประเทศในยุโรปและสมาชิกองค์การนาโต้หลายประเทศ ได้เริ่มส่งนักการทูตกลับเข้าไปประจำในยูเครนอีกครั้ง รวมทั้ง ออสเตรีย เบลเยียม ฝรั่งเศส อิตาลี สาธารณรัฐเชก สโลวะเกีย และสโลเวเนีย ขณะที่รัฐบาลอังกฤษเพิ่งประกาศเมื่อวันศุกร์ว่าจะเริ่มเปิดสถานทูตในกรุงเคียฟในเร็ววันนี้เช่นกัน ซึ่งถือเป็นสัญญาณว่าสถานการณ์ความปลอดภัยในกรุงเคียฟและพื้นที่ใกล้เคียงเริ่มดีขึ้นแล้ว ทางด้านรัฐมนตรีว่าการกระทรวงการต่างประเทศสหรัฐฯ แอนโทนี บลิงเคน กล่าวกับผู้สื่อข่าวที่โปแลนด์ในวันจันทร์ หลังจากเพิ่งกลับจากการเยือนกรุงเคียฟ โดยระบุว่า ในขณะที่รัสเซียกำลัง "ทำทารุณ" ต่อพื้นที่บางส่วนของยูเครน แต่ยูเครนก็ยังคงยืนหยัดอย่างเข้มแข็งด้วยแรงสนับสนุนจากทั่วโลกซึ่งมาจากความร่วมมือของสหรัฐฯ รมต.บลิงเคน กล่าวว่า "เป้าหมายของรัสเซียในสงครามครั้งนี้ประสบความล้มเหลว และยูเครนคือฝ่ายที่ประสบความสำเร็จ เนื่องจากสิ่งที่ประธานาธิบดีปูตินตั้งเป้าไว้ คือการควบรวมยูเครนกลับเข้าไปเป็นส่วนหนึ่งของรัสเซียและยึดครองอำนาจอธิปไตยและความเป็นอิสระของยูเครนนั้น ไม่เกิดขึ้นและจะไม่มีวันเกิดขึ้นได้จริง" รมต.ต่างประเทศสหรัฐฯ กล่าวว่า ตนและรัฐมนตรีกลาโหมสหรัฐฯ ลอยด์ ออสติน ได้พบหารือกับประธานาธิบดียูเครน โวโลดิเมียร์ เซเลนสกี และเจ้าหน้าที่คนอื่น ๆ ของยูเครนเป็นเวลาราวสามชั่วโมง เพื่อชี้แจงถึงความช่วยเหลือของสหรัฐฯ ที่ให้แก่ยูเครน พร้อมรับฟังสิ่งที่ผู้นำยูเครนต้องการด้วย ทางสำนักงานประธานาธิบดียูเครนแถลงในวันจันทร์ว่า การหารือครั้งนี้รวมถึงการรับรองด้านความปลอดภัย ตลอดจนความช่วยเหลือทางการเงินและการทหารให้แก่ยูเครน โดยทางยูเครนได้เน้นย้ำเรื่องการเพิ่มมาตรการลงโทษต่อรัสเซีย